## Zakon o pružanju usluga u turizmu

### NN 68/2007 (2.7.2007.), Zakon o pružanju usluga u turizmu

# HRVATSKI SABOR

**2066**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O PRUŽANJU USLUGA U TURIZMU

Proglašavam Zakon o pružanju usluga u turizmu kojega je Hrvatski sabor donio na
sjednici 15. lipnja 2007. godine.

Klasa: 011-01/07-01/54
Urbroj: 71-05-03/1-07-2
Zagreb, 21. lipnja 2007.

Predsjednik
Republike Hrvatske
**Stjepan Mesić**, v. r.

## ZAKON

### O PRUŽANJU USLUGA U TURIZMU

I. OPĆE ODREDBE

Članak 1.

Ovim se Zakonom uređuje način i uvjeti za pružanje usluga u turizmu.

Članak 2.

Usluge u turizmu u smislu ovoga Zakona su: pružanje usluga turističke agencije,
turističkog vodiča, turističkog pratitelja, turističkog animatora, turističkog
zastupnika, turističke usluge u nautičkom turizmu, turističke usluge u seljačkom
gospodarstvu ili obiteljskom poljoprivrednom gospodarstvu, turističke usluge u
ostalim oblicima turističke ponude i ostale usluge koje se pružaju turistima u
svezi s njihovim putovanjem i boravkom.

Članak 3.

(1) Usluge u turizmu mogu pružati: trgovačka društva, zadruge, trgovci pojedinci
i obrtnici koji ispunjavaju uvjete za pružanje turističkih usluga propisane ovim
Zakonom i propisima donesenim na temelju ovoga Zakona, ako ovim Zakonom i
posebnim propisima nije drugačije određeno.
(2) Pod uvjetima propisanim ovim Zakonom i propisima donesenim na temelju ovoga
Zakona turističke usluge mogu pružati i javne ustanove koje upravljaju
zaštićenim područjima prirode za potrebe područja kojim upravljaju.
(3) Pod uvjetima propisanim ovim Zakonom i propisima donesenim na temelju ovoga
Zakona određene turističke usluge u zdravstvenom turizmu mogu pružati specijalne
bolnice i lječilišta.
(4) Pod uvjetima propisanim ovim Zakonom i propisima donesenim na temelju ovoga
Zakona određene turističke usluge mogu pružati ustanove u kulturi.
(5) Pod uvjetima propisanim ovim Zakonom određene turističke usluge mogu pružati
udruge, škole i druge odgojno-obrazovne ustanove.
(6) Pod uvjetima propisanim ovim Zakonom i propisima donesenim na temelju ovoga
Zakona, određene turističke usluge mogu pružati fizičke osobe koje za pružanje
tih usluga nisu registrirane kao obrtnici ili trgovci pojedinci.

Članak 4.

(1) Pravne i fizičke osobe iz članka 3. stavka 1. do 4. ovoga Zakona pri
pružanju usluga u turizmu dužne su:
1. objaviti uvjete, sadržaj i cijenu svake pojedine usluge i pridržavati se tih
uvjeta, sadržaja i cijena,
2. za svaku izvršenu uslugu, korisniku izdati račun, kartu ili potvrdu s brojem
kojom se potvrđuje primitak uplate i čuvati kopije tih dokumenata najmanje tri
godine od dana njihovog izdavanja,
3. postupati s povećanom pažnjom, prema pravilima struke i običajima (pažnja
dobrog stručnjaka),
4. dužne su voditi knjigu žalbe na propisan način, u roku od pet dana izjavljeni
prigovor dostaviti nadležnoj ispostavi područne jedinice Državnog inspektorata
te u roku od 15 dana od dana izjavljenog prigovora odgovoriti na prigovor.
(2) Ministar nadležan za turizam (u daljnjem tekstu: ministar) pravilnikom će
propisati oblik, sadržaj i način vođenja knjige žalbe.

Članak 5.

(1) Pojedini pojmovi upotrijebljeni u ovom Zakonu imaju sljedeće značenje:
– *Turistička agencija* je trgovačko društvo, trgovac pojedinac, obrtnik ili
njihova organizacijska jedinica koji pružaju usluge organiziranja putovanja ili
posredovanja usluga vezanih uz putovanje i boravak turista.
– *Putnik* je osoba koja pribavlja turističku uslugu, osoba za čiji račun i/ili u
čije ime se pribavlja turistička usluga ili bilo koja osoba na koju se prenese
pravo korištenja turističke usluge.
– *Paket aranžman (paušalno putovanje)* jest unaprijed utvrđena kombinacija od
najmanje dvije pojedinačne usluge koje se sastoje od prijevoza, smještaja ili
drugih turističkih i ugostiteljskih usluga što čine cjelinu, a pružaju u vremenu
dužem od 24 sata ili uključuju barem jedno noćenje, te se prodaju po ukupnoj
unaprijed utvrđenoj (paušalnoj) cijeni.
– *Izlet* jest unaprijed utvrđena kombinacija od najmanje dvije pojedinačne usluge
koje se sastoje od prijevoza ili drugih turističkih i ugostiteljskih usluga, a
traju manje od 24 sata i ne uključuje noćenje.
– *Turistička cjelina (lokalitet)* je područje, prostor ili objekt na kojem se
nalaze ili koji sadržava prirodne, kulturne, povijesne, tradicijske i druge
vrednote na kojem uslugu turističkog vođenja može pružati samo ovlašteni
turistički vodič.

Članak 6.

(1) Sindikati, udruge umirovljenika, udruge planinara i slične udruge (u
daljnjem tekstu: udruge) mogu radi ostvarivanja svojih ciljeva i zadataka
propisanih statutom udruge organizirati putovanje (paket-aranžman i izlet)
isključivo za svoje članove, s tim da paket-aranžman može trajati do dva dana
uključujući najviše jedno noćenje.
(2) Udruge mogu organizirati putovanje iz stavka 1. ovoga članka samo povremeno
i bez svrhe stjecanja dobiti.
(3) Promidžba i predstavljanje putovanja iz stavka 1. ovoga članka ne može se
obavljati sredstvima javnog priopćavanja.
(4) Škola odnosno druga odgojno-obrazovna ustanova može za svoje učenike,
odnosno polaznike organizirati izlet radi ostvarivanja nastavnih i
odgojno-obrazovnih sadržaja i postizanja svojih ciljeva i zadaća koji se
organiziraju kao djelatnost škole, odnosno odgojno-obrazovne ustanove.
(5) Udruge su dužne organizaciju putovanja iz stavka 1. ovoga članka, a škole i
druge odgojno-obrazovne ustanove organizaciju izleta iz stavka 4. ovoga članka,
prijaviti nadležnoj ispostavi područne jedinice Državnog inspektorata prema
svome sjedištu, najkasnije tri dana prije početka putovanja.
(6) Udruge su obvezne za organizaciju putovanja iz stavka 1. ovoga članka,
odnosno škole za organizaciju izleta koristiti samo prijevozna sredstva u kojima
su putnici i prtljaga osigurani.
(7) Na putovanja koja bez svrhe stjecanja dobiti organiziraju izviđačke
(skautske) udruge za svoje članove u svojim objektima ili opremi za kampiranje i
amaterski športski klubovi radi odlaska na pripreme i natjecanja, ne primjenjuju
se odredbe ovoga Zakona.
(8) Pravne osobe iz stavka 1. i 4. ovoga članka dužne su pri pružanju usluga
postupati sukladno članku 4. stavku 1. točki 1. do 3. ovoga Zakona.

II. USLUGE TURISTIČKE AGENCIJE
(TURISTIČKA AGENCIJA)

*1. Usluge turističke agencije*
Članak 7.

(1) Turistička agencija može pružati sljedeće usluge:
– organiziranje paket-aranžmana, sklapanje i provedba ugovora o paket-aranžmanu,
organiziranje izleta, sklapanje i provedba ugovora o izletu,
– organiziranje kongresa,
– posredovanje u sklapanju ugovora o organiziranom putovanju (paket-aranžman i
izlet),
– posredovanje ugostiteljskih usluga (prodaja i rezervacija smještaja i drugih
ugostiteljskih usluga),
– posredovanje usluga prijevoza (prodaja putnih karata i rezervacija mjesta za
sva prijevozna sredstva),
– organiziranje prihvata i transfera putnika,
– posredovanje u pružanju usluga u posebnim oblicima turistič­ke i ugostiteljske
ponude,
– organiziranje i posredovanje u pružanju usluga turističkih vodiča, turističkih
pratitelja i usluga upravljanja plovnim objektima nautičara (skipera),
– zastupanje domaćih i stranih putničkih agencija,
– davanje turističkih obavijesti i promidžbenog materijala,
– posredovanje u sklapanju ugovora o osiguranju putnika i prtljage,
– pomoć u pribavljanju putnih isprava, viza i drugih isprava potrebnih za
prijelaz granice i boravak u inozemstvu, isprava za lov, ribolov, ronjenje,
plovidbu nautičara te drugih isprava potrebnih za organizaciju i provođenje
različitih oblika turističke ponude,
– rezervacija, nabava i prodaja ulaznica za sve vrste priredbi, muzeja i dr., te
prodaja robe vezane za potrebe putovanja (razne putne potrepštine, suveniri,
turističke publikacije i sl.),
– organizacija i pružanje usluga u svezi s poslovanjem karticama i putničkim
čekovima, te pružanje mjenjačkih usluga sukladno posebnim propisima,
– iznajmljivanje i posredovanje u iznajmljivanju vozila, letjelica i plovnih
objekata,
– agencijsko-pomorske usluge za prihvat i opremu plovnih objekata u nautičkom
turizmu.
(2) Usluge iz stavka 1. podstavka 1. do 9. ovoga članka može pružati samo
turistička agencija, ako ovim Zakonom ili drugim propisima nije drugačije
propisano.
(3) Iznimno od stavka 2. ovoga članka, pravna i fizička osoba iz članka 3.
stavka 1. ovoga Zakona može na plovnom objektu koji je kategoriziran kao plovni
objekt nautičkog turizma organizirati putovanja (paket-aranžman i izlet),
sklapati ugovore o istom te ih provoditi na tom plovnom objektu, bez osnivanja
turističke agencije, ako je registrirana za pružanje usluga organiziranja
putovanja (paket-aranžman i izlet).
(4) Ako putovanje iz stavka 3. ovoga članka uključuje obilazak turističkih
cjelina (lokaliteta), za njihovo razgledavanje mora se koristiti ovlaštenog
turističkog vodiča.
(5) Prodaja i rezerviranje (bukiranje) usluge iz stavka 3. ovoga članka može se
obavljati na plovnom objektu, neposredno uz mjesto priveza plovnog objekta, na
za to predviđenom mjestu u objektu smještaja gostiju, ili na prostoru koji može
odlukom odrediti predstavničko tijelo jedinice lokalne samouprave ili lučka
uprava, ili uz suglasnost korisnika prostora sukladno posebnom propisu, ili
putem turističkih agencija.
(6) Iznimno od stavka 2. ovoga članka, Hrvatski ferijalni i hostelski savez
može, u svrhu promicanja omladinskog (mladežnog) turizma i turističke kulture
mladih, u svojim poslovnim prostorima, za svoje članove i članove međunarodnih
udruga omladinskog (mladežnog) turizma kojih je savez član, pružati usluge
putničke agencije iz stavka 1. podstavka 1., 4., 5., 7., 10., 11. i 13. ovoga
članka.
(7) Turistička agencija smije organizirati ili posredovati u pružanju usluge
smještaja samo za smještajne kapacitete pružatelja ugostiteljskih usluga koji je
za pružanje tih usluga ishodio rješenje nadležnog tijela.

Članak 8.

(1) Naznaka »turistička agencija« obvezno se koristi u tvrtki turističke
agencije kao pobliža naznaka djelatnosti.
(2) Iznimno od stavka 1. ovoga članka, umjesto naznake« turistička agencija« kao
pobliža oznaka djelatnosti može se koristiti i naznaka »putnička agencija«.
(3) U tvrtki, turistička agencija može, uz naznaku kojom se obilježava ime
turističke agencije, koristiti i izraze uobičajene u turističkom poslovanju, kao
što su: »tours«, »travel« i sl.

Članak 9.

(1) Turistička agencija za pružanje usluga mora imati poslovnicu, odnosno
poslovni prostor koji ispunjava uvjete glede uređenja i opremljenosti kao i
osoblje prema vrsti usluga koje pruža.
(2) Ministar pravilnikom propisuje uvjete glede uređenja i opremljenosti
poslovnice odnosno poslovnog prostora i osoblja koje prema vrsti usluga koje
pružaju moraju ispunjavati turističke agencije.

*2. Uvjeti za pružanje usluga turističke agencije*
Članak 10.

(1) Pravna ili fizička osoba ne može pružati usluge turističke agencije prije
nego što ishodi rješenje ureda državne uprave u županiji, odnosno upravnog
tijela Grada Zagreba nadležnog za poslove turizma (u daljnjem tekstu: nadležni
ured) prema sjedištu, odnosno mjestu poslovnice, odnosno poslovnog prostora
turističke agencije kojim se utvrđuje da ispunjava uvjete propisane ovim Zakonom
i propisima donesenim na temelju ovoga Zakona.
(2) Rješenje iz stavka 1. ovoga članka mora se ishoditi za svaku poslovnicu
odnosno poslovni prostor turističke agencije.
(3) Ispunjavanje uvjeta iz stavka 1. i 2. ovoga članka nadležni ured utvrđuje
rješenjem u roku od 30 dana od dana uredno podnesenog zahtjeva.
(4) Rješenje iz stavka 3. ovoga članka upisuje se u Upisnik turističkih agencija
koji vodi nadležni ured.
(5) Ministar pravilnikom propisuje oblik, sadržaj i način vođenja Upisnika iz
stavka 4. ovoga članka.
(6) Troškove postupka iz stavka 3. ovoga članka snosi podnositelj zahtjeva.
(7) Odredbe ovoga Zakona odgovarajuće se primjenjuju i u slučaju promjene usluga
koje pruža turistička agencija.
(8) Turistička agencija može pružati usluge koje su utvrđene rješenjem nadležnog
ureda.
(9) Protiv rješenja iz stavka 3. ovoga članka može se izjaviti žalba
ministarstvu nadležnom za turizam (u daljnjem tekstu: Ministarstvo).

Članak 11.

Zahtjev za izdavanje rješenja iz članka 10. stavka 3. ovoga Zakona sadrži:
1. tvrtku i sjedište turističke agencije,
2. rješenje o upisu u trgovački ili obrtni registar,
3. popis usluga koje će pružati,
4. dokaz o pravu korištenja poslovnice, odnosno poslovnog prostora,
5. podatke i dokaze glede uređenja i opremljenosti poslovnice, odnosno poslovnog
prostora,
6. podatke o voditelju poslovnice i dokaze o ispunjavanju uvjeta za voditelja
poslovnice, odnosno o osobi koja ispunjava uvjete za voditelja poslovnice,
sukladno odredbama ovog Zakona, ako turistička agencija pruža usluge neposredno
korisniku usluge,
7. dokaze o ispunjavanju uvjeta, sukladno posebnom propisu, bez kojih, prema tom
propisu, Ministarstvo ili nadležni ured ne može izdati rješenje o ispunjavanju
uvjeta za obavljanje djelatnosti.

Članak 12.

(1) Rješenje iz članka 10. ovoga Zakona sadrži:
1. tvrtku i sjedište turističke agencije,
2. usluge turističke agencije i identifikacijski kôd turističke agencije,
3. mjesto, ulicu i kućni broj poslovnice, odnosno poslovnog prostora turističke
agencije, ako se usluge pružaju neposredno korisniku usluge,
4. ime i prezime, datum i mjesto rođenja te adresu voditelja poslovnice, odnosno
osobe koja ispunjava uvjete za voditelja poslovnice, ako se usluge pružaju
neposredno korisniku usluge.
(2) Svaku promjenu podataka iz stavka 1. ovoga članka turistička agencija dužna
je prijaviti nadležnom uredu u roku od osam dana od dana nastale promjene.
(3) O promjeni podataka iz stavka 1. ovoga članka nadležni ured donosi rješenje
koje se upisuje u Upisnik iz članka 10. stavka 4. ovoga Zakona.
(4) Ministar pravilnikom propisuje oblik i sadržaj identifikacijskog kôda
turističke agencije.

Članak 13.

Pored obveza propisanih člankom 4. ovoga Zakona, turistička agencija dužna je:
1. na ulazu u poslovnicu, odnosno poslovni prostor vidno izložiti natpisnu ploču
na kojoj je istaknuta tvrtka i sjedište turističke agencije,
2. na ulazu u poslovnicu, odnosno poslovni prostor vidno istaknuti radno vrijeme
i pridržavati se istaknutog radnog vremena,
3. ako zastupa druge turističke agencije, izjasniti se o svojstvu u kojem
nastupa i koja ovlaštenja ima,
4. u svim reklamnim i promidžbenim materijalima kao i u svim poslovnim
dokumentima vidljivo naznačiti tvrtku i sjedište te identifikacijski kôd
turističke agencije,
5. čuvati, kao poslovnu tajnu, sve što je saznala o putniku i bez njegovog
odobrenja, osim u zakonom propisanim slučajevima, nikome ne smije priopćiti:
njegovu adresu, mjesto i vrijeme putovanja, boravka, uplaćenu cijenu, kao ni
imena njegovih suputnika,
6. putniku pružiti usluge utvrđene u ugovoru,
7. upoznati putnika sa sadržajem važećeg ugovora o osiguranju od odgovornosti za
štetu koju prouzroči putniku neispunjenjem, djelomičnim ispunjenjem ili
neurednim ispunjenjem obveza koje se odnose na paket aranžman,
8. ponuditi putniku osiguranje od posljedica nesretnog slučaja i bolesti na
putovanju, oštećenja i gubitka prtljage, dragovoljno zdravstveno osiguranje za
vrijeme puta i boravka u inozemstvu, osiguranje od otkaza putovanja te
osiguranje kojim se osiguravaju troškovi pomoći i povratka putnika u mjesto
polazišta u slučaju nesreće i bolesti, te ga upoznati sa sadržajem.

Članak 14.

(1) Turistička agencija koja organizira putovanja (paket-aranžman i izlet) ili
pruža uslugu prijevoza putnika dužna je koristiti prijevozna sredstva u kojima
su putnici osigurani od posljedica nesretnog slučaja i prtljaga od gubitka i
oštećenja, kao i ugostiteljske objekte u kojima su korisnici usluga osigurani od
posljedica nesretnog slučaja.
(2) Smatra se da turistička agencija ispunjava obvezu iz stavka 1. ovoga članka
ukoliko ima sklopljen ugovor s osiguravateljem o osiguranju od odgovornosti koji
obuhvaća rizike navedene u stavku 1. ovoga članka.

Članak 15.

Turistička agencija je dužna prijevoz putnika obavljati vlastitim prijevoznim
sredstvima ili prijevoznim sredstvima drugih prijevoznika sukladno posebnim
propisima koji uređuju prijevoz putnika.

Članak 16.

(1) Ako turistička agencija organizira putovanja (paket aranžman i izlet)
obvezna je tijekom cijelog putovanja koristiti najmanje jednog turističkog
pratitelja, koji ispunjava uvjete propisane ovim Zakonom, za svaku grupu od 15
do 75 putnika.
(2) Za razgledavanje turističkih cjelina (lokaliteta) turistička agencija
obvezna je koristiti turističkog vodiča koji je ovlašten za pružanje usluga
turističkog vodiča za tu turističku cjelinu (lokalitet), odnosno osobu iz članka
26. stavka 8. ovoga Zakona.

Članak 17.

Turistička agencija obvezna je za svako putovanje koje organizira
(paket-aranžman i izlet) izdati program, prospekt ili katalog (promidžbeni
materijal - tiskani ili elektronički) koji treba staviti na raspolaganje putniku
prije sklapanja ugovora o organiziranju putovanja, a koji ovisno o uslugama mora
sadržavati obavijesti o:
– cijeni putovanja,
– odredištu (destinaciji),
– sredstvu, karakteristikama i kategoriji prijevoza,
– vrsti smještajnog objekta, njegovoj lokaciji i kategoriji te turističkoj
klasifikaciji prema pravu države u kojoj se objekt nalazi,
– broju dnevnih obroka,
– planu putovanja,
– iznosu ili postotku predujma te o broju i iznosu obroka otplate ostatka
cijene,
– graničnim, viznim i zdravstvenim formalnostima glede putovanja i boravka u
odredištu, najmanjem broju putnika koji je potreban za organiziranje putovanja
te o roku u kojem će putnik biti obaviješten o otkazivanju putovanja ako za
putovanje nije prijavljen dovoljan broj putnika.

*3. Jamčevina za paket-aranžman*
Članak 18.

(1) Turistička agencija koja organizira putovanje dužna je za svaki
paket-aranžman osigurati jamčevinu kod banke ili osiguravajućeg društva radi
naknade putniku:
– plaćene cijene putovanja, ako zbog platne nemogućnosti ili stečaja turističke
agencije izostanu usluge putovanja i
– troškova, koji su nastali zbog platne nemogućnosti ili stečaja putničke
agencije za povratak putnika u mjesto polaska.
(2) Jamčevina može biti u obliku police osiguranja, gotovinskog pologa ili
bankovnog jamstva (garancije).
(3) Turistička agencija dužna je putniku prilikom uplate iznosa za turistički
paket-aranžman izdati potvrdu o osiguranju jamčevine koja mu omogućava
neposredno ostvarivanje prava na naknadu iz stavka 1. ovoga članka prema banci
ili osiguravajućem društvu.

*4. Osiguranje od odgovornosti*
Članak 19.

Turistička agencija koja organizira putovanje (paket-aranžman) dužna je s
osiguravateljem sklopiti ugovor o osiguranju od odgovornosti za štetu koju
prouzroči putniku neispunjenjem, djelomičnim ispunjenjem ili neurednim
ispunjenjem obveza koje se odnose na paket-aranžman.

*5. Poslovnica*
Članak 20.

(1) Turistička agencija koja neposredno pruža usluge putniku mora imati
poslovnicu.
(2) Iznimno od stavka 1. ovoga članka, turistička agencija koja neposredno pruža
usluge putniku putem interneta (internetska prodaja) ne mora imati poslovnicu
ali mora imati poslovni prostor.
(3) Iznimno od stavka 1. ovoga članka, turistička agencija može neposredno
pružati usluge putniku i izvan poslovnice i to: na za to predviđenom mjestu u
objektu smještaja gostiju, na prostoru koji može odlukom, sukladno članku 7.
stavku 5. ovoga Zakona, odrediti predstavničko tijelo jedinice lokalne
samouprave, odnosno lučka uprava ili na drugom prostoru uz suglasnost korisnika
prostora sukladno posebnom propisu.
(4) Poslovnica mora ispunjavati sljedeće uvjete:
1. da prema vrsti usluga koje pruža ispunjava uvjete propisane pravilnikom iz
članka 9. ovoga Zakona,
2. da je zasebna poslovna cjelina u odnosu na druge poslovne prostore u istom
objektu.
(5) Iznimno od odredbe stavka 4. točke 2. ovoga članka, poslovnica ne mora biti
zasebna poslovna cjelina ako se taj prostor nalazi u objektima namijenjenim
trgovačkim i bankarskim aktivnostima, u hotelima, u sajamskim prostorijama, na
kolodvorima ili terminalima za javne usluge kopnenog, pomorskog ili zračnog
prijevoza i sl.

*6. Voditelj poslovnice*
Članak 21.

(1) Turistička agencija koja neposredno pruža usluge mora u svakoj poslovnici
imati najmanje jednog zaposlenog voditelja poslovnice, a ukoliko nema poslovnicu
najmanje jednu zaposlenu osobu koja ispunjava uvjete za voditelja poslovnice, u
punom radnom vremenu.
(2) U slučaju opravdane spriječenosti (bolovanje, rodiljni dopust, prestanak
radnog odnosa i sl.) voditelja poslovnice, odnosno osobe zaposlene u turističkoj
agenciji sukladno stavku 1. ovoga članka, turistička agencija može privremeno,
ali ne duže od 6 mjeseca u tri godine, za vršitelje tih poslova odrediti osobu
koja ispunjava uvjete za voditelja poslovnice iz članka 22. stavka 3. točke 1.
do 3. i točke 5. ovoga Zakona.
(3) Voditelj poslovnice odgovoran je za rad u poslovnici sukladno ovom Zakonu.
(4) Osobe iz stavka 1. i 2. ovoga članka odgovorne su za rad u turističkoj
agenciji kao i voditelj poslovnice.

Članak 22.

(1) U smislu ovoga Zakona voditeljem poslovnice smatra se državljanin Republike
Hrvatske koji ispunjava uvjete za voditelja poslovnice propisane ovim Zakonom.
(2) Voditeljem poslovnice u smislu ovoga Zakona smatraju se i državljani država
članica Europske unije i Europskog ekonomskog prostora koji ispunjavaju uvjete
za voditelja poslovnice propisane ovim Zakonom.
(3) Voditelj poslovnice treba ispunjavati sljedeće uvjete:
1. da je poslovno sposoban,
2. da ima najmanje srednju stručnu spremu,
3. da aktivno zna najmanje jedan svjetski jezik i poznaje još jedan te poznaje
hrvatski jezik u mjeri dostatnoj za obavljanje poslova rukovoditelja poslovnice,
4. da ima položen stručni ispit za voditelja poslovnice i dvije godine radnog
staža na odgovarajućim poslovima u turističkoj agenciji ili drugim odgovarajućim
poslovima u turizmu,
5. da mu nije pravomoćnom sudskom presudom ili rješenjem o prekršaju izrečena
mjera sigurnosti ili zaštitna mjera zabrane obavljanja poslova voditelja
poslovnice, dok ta mjera traje.
(4) Dokaze o ispunjavaju uvjeta iz stavka 3. točke 1. i 5. ovoga članka
pribavlja nadležni ured po službenoj dužnosti.
(5) Strani državljani koji u Republici Hrvatskoj imaju registrirano vlastito
trgovačko društvo ili obrt za pružanje usluga turističke agencije ili imaju
odobren stalni boravak u Republici Hrvatskoj mogu obavljati poslove voditelja
poslovnice uz suglasnost Ministarstva ukoliko ispunjavaju uvjete iz stavka 3.
ovoga članka.

Članak 23.

(1) Stručni ispit za voditelja poslovnice polaže se pred ispitnom komisijom koju
rješenjem imenuje ministar pri odgovarajućem visokom učilištu.
(2) Stručni ispit za voditelja poslovnice polaže se prema utvrđenom ispitnom
programu.
(3) Ministar pravilnikom propisuje ispitni program za stručni ispit za voditelja
poslovnice.
(4) Ispitni program iz stavka 2. ovoga članka objavljuje se u »Narodnim
novinama«.
(5) O položenom stručnom ispitu izdaje se uvjerenje.

*7. Prestanak pružanja usluge turističke agencije*
Članak 24.

(1) Turistička agencija prestaje pružati usluge:
1. odjavom poslovanja danom navedenim u odjavi ili danom podnošenja odjave
nadležnom uredu, ako je u odjavi naveden datum unatrag,
2. ako je inspekcijskim nadzorom utvrđeno da za pružanje usluga turističke
agencije nisu ispunjeni uvjeti propisani ovim Zakonom, propisima donesenim na
temelju ovoga Zakona i drugim propisima, a utvrđeni nedostaci nisu otklonjeni u
zadanom roku, s danom isteka toga roka,
3. ako nadležno tijelo naknadno utvrdi da je izdano rješenje utemeljeno na
neistinitim podacima ili krivotvorenim dokumentima,
4. radi utvrđene neaktivnosti turističke agencije koja je neprekidno trajala
duže od jedne godine,
5. radi izricanja mjere zabrane pružanja usluga turističke agencije sukladno
ovom Zakonu i propisima donesenim na temelju ovoga Zakona,
6. ako turistička agencija u roku od godine dana od dana pravomoćnosti rješenja
ne započne pružati usluge.
(2) O prestanku pružanja usluga iz stavka 1. ovoga članka nadležni ured donosi
rješenje i upisuje u Upisnik iz članka 10. stavka 4. ovoga Zakona, te ga
dostavlja nadležnoj ispostavi područne jedinice Državnog inspektorata i
nadležnoj ispostavi područnog ureda Porezne uprave.
(3) Protiv rješenja iz stavka 2. ovoga članka može se izjaviti žalba
Ministarstvu.

Članak 25.

Na pružanje usluga iz članka 7. stavka 3. ovoga Zakona, ako se ne pružaju putem
turističke agencije, i usluga iz članka 7. stavka 6. ovoga Zakona na
odgovarajući način, osim u dijelu koji se tiče uvjeta i označavanja poslovnog
prostora, voditelja poslovnice turističke agencije, zastupanja drugih
turističkih agencija i identifikacijskog kôda turističke agencije, primjenjuju
se odredbe članka 4. i članka 13. do 19. ovoga Zakona.

III. USLUGE TURISTIČKOG VODIČA, TURISTIČKOG PRATITELJA, TURISTIČKOG ANIMATORA I
TURISTIČKOG ZASTUPNIKA

*1. Turistički vodič*
Članak 26.

(1) Turistički vodič je fizička osoba iz članka 3. stavka 6. ovoga Zakona koja
pruža turistima usluge pokazivanja i stručnog objašnjavanja prirodnih ljepota i
rijetkosti, kulturno-povijesnih spomenika, umjetničkih djela, etnografskih i
drugih znamenitosti, povijesnih događaja, ličnosti, legendi o tim događajima i
ličnostima, gospodarskih i političkih tijekova i zbivanja.
(2) Turistički vodič može osobno pružati usluge turističkog vodiča i kao obrtnik
ili trgovačko društvo.
(3) U smislu ovoga Zakona turističkim vodičem smatra se državljanin Republike
Hrvatske koji ispunjava uvjete za turističkog vodiča propisane ovim Zakonom.
(4) Turističkim vodičem, u smislu ovoga Zakona, smatraju se i državljani država
članica Europske unije i Europskoga ekonomskog prostora koji ispunjavaju uvjete
za turističkog vodiča propisane ovim Zakonom.
(5) Turistički vodič može pružati uslugu na području turističkih cjelina
(lokaliteta) i na ostalom području Republike Hrvatske koje nije određeno kao
turistička cjelina (lokalitet) ako je položio opći dio stručnog ispita za
turističkog vodiča te posebni dio toga stručnog ispita koji se odnosi na
turističke cjeline (lokalitete).
(6) Turistički vodič može polagati i samo opći dio stručnog ispita za
turističkog vodiča na temelju kojeg može pružati usluge turističkog vodiča na
području Republike Hrvatske koje nije određeno kao turistička cjelina
(lokalitet).
(7) Ministar pravilnikom propisuje popis turističkih cjelina (lokaliteta) po
županijama uz prethodno mišljenje ministra nadležnog za kulturu i zaštićena
područja prirode.
(8) Ne smatra se turističkim vodičem osoba koji obavlja poslove stručnog vođenja
u muzeju, galeriji, zaštićenom području prirode, na arheološkom lokalitetu i sl.,
gorski vodič, planinski vodič, speleološki vodič, voditelj u ronilačkom turizmu
te vodič u lovu i ribolovu.
(9) Ne smatra se turističkim vodičem u smislu odredaba ovoga Zakona, strani
državljanin koji prati organizirana grupna putovanja stranog organizatora koja
su započela u stranoj državi i završavaju povratkom u stranoj državi ukoliko ne
pruža usluge turističkog vodiča na području turističkih cjelina (lokaliteta).

Članak 27.

(1) Za pružanje usluga turističkog vodiča turistički vodič mora imati rješenje o
odobrenju koje izdaje nadležni ured prema području za koje je položen stručni
ispit.
(2) Rješenje o odobrenju iz stavka 1. ovoga članka izdat će se na zahtjev
turističkog vodiča ako ispunjava sljedeće uvjete:
1. da ima poslovnu sposobnost,
2. da ima najmanje srednju stručnu spremu,
3. da ima položen stručni ispit za turističkog vodiča,
4. da zna jezik na kojem će pružati usluge turističkog vodiča i poznaje hrvatski
jezik u mjeri dostatnoj za pružanje usluga turističkog vodiča,
5. da mu pravomoćnom sudskom presudom ili rješenjem o prekršaju nije izrečena
mjera sigurnosti ili zaštitna mjera zabrane obavljanja poslova turističkog
vodiča, dok ta mjera traje.
(3) Dokaze o ispunjavanju uvjeta iz stavka 2. točke 1. i 5. ovoga članka
pribavlja nadležni ured po službenoj dužnosti.
(4) Nadležni ured dužan je riješiti o zahtjevu iz stavka 2. ovoga članka u roku
od 30 dana od dana uredno podnesenog zahtjeva.
(5) Rješenje o odobrenju za pružanje usluga turističkog vodiča upisuje se u
Upisnik turističkih vodiča koji vodi nadležni ured.
(6) Ministar pravilnikom propisuje oblik, sadržaj i način vođenja Upisnika iz
stavka 5. ovoga članka.
(7) Rješenje o odobrenju za pružanje usluga turističkog vodiča nadležni ured
dostavlja nadležnoj ispostavi područne jedinice Državnog inspektorata i
nadležnoj ispostavi područnog ureda Porezne uprave.
(8) Protiv rješenja iz stavka 1. ovoga članka može se izjaviti žalba
Ministarstvu.

Članak 28.

Rješenje o odobrenju iz članka 27. ovoga Zakona sadrži:
1. ime i prezime, datum i mjesto rođenja te adresu turističkog vodiča,
2. područje na kojem će pružati usluge,
3. stručnu spremu i datum kada je položio stručni ispit za turističkog vodiča,
4. jezik na kojem će pružati usluge turističkog vodiča,
5. razdoblje u kojem pruža usluge, ako ih pruža sezonski.

Članak 29.

(1) Stručni ispit za turističkog vodiča polaže se pred ispitnom komisijom koju
rješenjem imenuje ministar pri odgovarajućem visokom učilištu.
(2) Stručni ispit za turističkog vodiča polaže se prema utvrđenom ispitnom
programu koji se sastoji od općeg i posebnog dijela.
(3) Ministar pravilnikom propisuje ispitni program za stručni ispit za
turističke vodiče, sastav ispitne komisije, kao i način polaganja ispita.
(4) Ispitni program iz stavka 2. ovoga članka objavljuje se u »Narodnim
novinama«.
(5) O položenom stručnom ispitu izdaje se uvjerenje.

Članak 30.

(1) U slučaju značajnijih izmjena propisa i drugih uvjeta koji zahtijevaju bitno
drugačiji sadržaj ili način pružanja usluga turističkog vodiča ili u slučaju
utvrđene potrebe obnavljanja njihovog znanja može se obaviti provjeravanje
stručnog znanja turističkih vodiča.
(2) Potrebu za provjeravanjem stručnog znanja turističkih vodiča iz stavka 1.
ovoga članka te način provjeravanja, kao i druga pitanja u svezi s
provjeravanjem stručnog znanja turističkog vodiča odlukom utvrđuje ministar.

Članak 31.

(1) Turistički vodič mora pružati usluge turističkog vodiča u skladu s izdanim
odobrenjem.
(2) Turistički vodič dužan je za pruženu uslugu izdati račun korisniku usluge
ukoliko pružanje usluge ne organizira turistička agencija ili račun ne izda
udruga turističkih vodiča koje je član.

Članak 32.

(1) Turistički vodič, prilikom pružanja usluga turističkog vodiča, mora nositi
na vidljivom mjestu iskaznicu turističkog vodiča kojom se utvrđuje njegovo
svojstvo.
(2) Ministar pravilnikom propisuje oblik i obrazac iskaznice turističkog vodiča
te način njezinog izdavanja i uporabe.

Članak 33.

(1) Rješenje o odobrenju za pružanje usluga turističkog vodiča prestaje važiti:
1. odjavom turističkog vodiča danom navedenim u odjavi ili danom podnošenja
odjave nadležnom uredu, ako je u odjavi naveden datum unatrag,
2. ako nadležno tijelo naknadno utvrdi da je izdano odobrenje utemeljeno na
neistinitim podacima ili krivotvorenim dokumentima.
(2) O prestanku važenja odobrenja iz stavka 1. ovoga članka nadležni ured donosi
rješenje i upisuje u Upisnik iz članka 27. stavka 5. ovoga Zakona te ga
dostavlja nadležnoj ispostavi područne jedinice Državnog inspektorata i
nadležnoj ispostavi područnog ureda Porezne uprave.
(3) Protiv rješenja iz stavka 2. ovoga članka može se izjaviti žalba
Ministarstvu.

Članak 34.

(1) Istaknutim znanstvenicima i stručnjacima može se priznati svojstvo počasnog
turističkog vodiča iz područja uže specijalnosti, uz ispunjavanje uvjeta
propisanih člankom 27. stavkom 2. točkom 1., 4. i 5. ovoga Zakona.
(2) Počasni turistički vodič može obavljati poslove vodiča samo povremeno.
(3) Priznavanje svojstva počasnog turističkog vodiča rješenjem utvrđuje
ministar.

Članak 35.

Turistička agencija i drugi korisnici usluga turističkog vodiča obvezni su za
pružanje usluga turističkog vodiča koristiti osobu koja ispunjava uvjete
propisane ovim Zakonom za turističkog vodiča.

Članak 36.

Udruge turističkih vodiča mogu u ime i za račun svojih članova posredovati u
pružanju usluga turističkog vodiča uz obvezu izdavanja računa korisniku usluge.

*2. Turistički pratitelj*
Članak 37.

(1) Turistički pratitelj je fizička osoba iz članka 3. stavka 6. ovoga Zakona
koja obavlja operativno-tehničke poslove u vođenju i praćenju turista te koja
tijekom putovanja može, osim u turističkim cjelinama (lokalitetima), davati
putnicima osnovne informacije o područjima obuhvaćenim putovanjem.
(2) U smislu ovoga Zakona turističkim pratiteljem smatra se državljanin
Republike Hrvatske koji ispunjava uvjete za turističkog pratitelja propisane
ovim Zakonom.
(3) Turističkim pratiteljem, u smislu ovoga Zakona, smatraju se i državljani
država članica Europske unije i Europskog ekonomskog prostora koji ispunjavaju
uvjete za turističkog pratitelja propisane ovim Zakonom.
(4) Ne smatra se turističkim pratiteljem, u smislu odredaba ovoga Zakona, strani
državljanin koji prati organizirana grupna putovanja stranog organizatora koja
su započela u stranoj državi i završavaju povratkom u stranoj državi.

Članak 38.

(1) Za pružanje usluga turističkog pratitelja turistički pratitelj mora imati
položen ispit za turističkog pratitelja.
(2) Ispitu za turističkog pratitelja mogu pristupiti osobe koje su poslovno
sposobne i imaju najmanje srednju stručnu spremu.
(3) Osobe koje imaju položen stručni ispit za turističkog vodiča oslobođene su
obveze polaganja ispita za turističkog pratitelja.

Članak 39.

(1) Ispit za turističkog pratitelja polaže se pred ispitnom komisijom koju može
imenovati turistička agencija, strukovna udruga, Hrvatska gospodarska komora i
Hrvatska obrtnička komora, uz prethodnu suglasnost ministra, a prema ispitnom
programu koji pravilnikom propisuje ministar.
(2) Ispitni program iz stavka 1. ovoga članka objavljuje se u »Narodnim
novinama«.
(3) O položenom ispitu izdaje se uvjerenje.

Članak 40.

(1) Turistička agencija obvezna je za pružanje usluga turističkog pratitelja
koristiti osobu koja ispunjava uvjete propisane ovim Zakonom.
(2) Turistički pratitelj prilikom pružanja usluga mora imati uvjerenje o
položenom ispitu kojim se utvrđuje njegovo svojstvo.

*3. Turistički animator*
Članak 41.

(1) Turistički animator je fizička osoba iz članka 3. stavka 6. ovoga Zakona
koja osmišljava i izvodi programe provođenja slobodnog vremena turista, a koji
se odnose na športsko-rekreativne i zabavne sadržaje.
(2) Pravna ili fizička osoba za pružanje usluga turističkog animatora može
koristiti osobu koja ima poslovnu sposobnost i najmanje srednju stručnu spremu.

*4. Turistički zastupnik*
Članak 42.

(1) Turistički zastupnik je fizička osoba iz članka 3. stavka 6. ovoga Zakona
koja u odredištima putovanja zastupa turističku agenciju koja organizira
putovanja (paket-aranžman) pred davateljima usluga i klijentima.
(2) Najkasnije 15 dana prije započinjanja obavljanja poslova iz stavka 1. ovoga
članka turistički zastupnik obvezan je dostaviti ugovor o turističkom zastupanju
turističke agencije Ministarstvu radi upisa u Upisnik ugovora o turističkom
zastupanju turističke agencije.
(3) Ugovor o turističkom zastupanju turističke agencije s turističkim
zastupnikom može sklopiti turistička agencija koja organizira paket-aranžman ili
druga turistička agencija na zahtjev turističke agencije koja organizira
paket-aranžman.
(4) Turistička agencija koja je sklopila ugovor o turističkom zastupanju s
turističkim zastupnikom dužna je pisano izvijestiti davatelja usluga o
turističkom zastupniku, njegovim ovlaštenjima i svim nastalim promjenama.
(5) Upisnik ugovora o turističkom zastupanju turističkih agencija vodi
Ministarstvo.
(6) Ministar pravilnikom propisuje oblik, sadržaj i način vođenja Upisnika iz
stavka 5. ovoga članka.

Članak 43.

Ovlaštenja i poslovi turističkog zastupnika su:
1. štititi interese i prava putnika i organizatora putovanja kod davatelja
usluga,
2. pružati obavještenja i upute putnicima kod izvršenja programa putovanja i
dodatnih usluga,
3. u ime i za račun organizatora putovanja za korisnike paket aranžmana
pribavljati dodatne usluge (izleti, kulturne i športske priredbe i sl.)
predviđene utvrđenim programom putovanja, a prema dobivenim ovlaštenjima,
4. obavljati i druge poslove potrebne za zaštitu interesa putnika i organizatora
putovanja.

IV. TURISTIČKE USLUGE U NAUTIČKOM TURIZMU

Članak 44.

Nautički turizam je plovidba i boravak turista nautičara na plovnim objektima
(jahta, brodica i brod, za osobne potrebe ili gospodarsku djelatnosti, i sl.),
kao i boravak u lukama nautičkog turizma radi odmora i rekreacije.

Članak 45.

(1) Usluge u nautičkom turizmu su:
1. iznajmljivanje veza u lukama nautičkog turizma za smještaj plovnih objekata i
turista-nautičara koji borave na njima,
2. iznajmljivanje plovnih objekata s posadom ili bez posade, s pružanjem ili bez
pružanja usluge smještaja, radi odmora, rekreacije i krstarenja turista
nautičara (charter, crusing i sl.),
3. usluge upravljanja plovnim objektom turista nautičara,
4. prihvat, čuvanje i održavanje plovnih objekata na vezu u moru i suhom vezu,
5. usluge opskrbe turista nautičara (vodom, gorivom, namirnicama, rezervnim
dijelovima, opremom i sl.),
6. uređenje i pripremanje plovnih objekata,
7. davanje različitih informacija turistima nautičarima (vremenska prognoza,
nautički vodiči i sl.),
8. druge usluge za potrebe nautičkog turizma.
(2) Ministar može pravilnikom propisati minimalne uvjete za pružanje pojedinih
usluga iz stavka 1. ovoga članka.

Članak 46.

(1) Turističke usluge u nautičkom turizmu pružaju se, poglavito, u lukama
nautičkog turizma i na plovnim objektima nautičkog turizma.
(2) Luke i plovni objekti nautičkog turizma razvrstavaju se u vrste, a pojedine
vrste se kategoriziraju.
(3) Luka i plovni objekti nautičkog turizma moraju ispunjavati propisane uvjete
za pojedinu vrstu i kategoriju ukoliko se kategoriziraju.
(4) Ministar pravilnikom propisuje vrste i kategorije luka i plovnih objekata
nautičkog turizma, minimalne uvjete koje moraju ispunjavati luke nautičkog
turizma te kategorije i način kategorizacije luka i plovnih objekata nautičkog
turizma.

Članak 47.

(1) Pravna ili fizička osoba iz članka 3. stavka 1. ovoga Zakona ne može pružati
turističke usluge u nautičkom turizmu prije nego ishodi rješenje da su ispunjeni
uvjeti za pružanje tih usluga propisani ovim Zakonom i propisima donesenim na
temelju ovoga Zakona te uvjeti propisani drugim propisima bez kojih se prema tim
propisima ne može izdati rješenje o ispunjavanju uvjeta za obavljanje
djelatnosti.
(2) Ministarstvo, na zahtjev pravne ili fizičke osobe utvrđuje rješenjem
ispunjavanje minimalnih uvjeta i uvjeta za kategoriju za luke nautičkog turizma
koje se kategoriziraju.
(3) Nadležni ured prema mjestu sjedišta luke nautičkog turizma, na zahtjev
pravne ili fizičke osobe, rješenjem utvrđuje ispunjavanje minimalnih uvjeta za
luke nautičkog turizma koje se ne kategoriziraju.
(4) Nadležna tijela iz stavka 2. i 3. ne mogu izdati rješenje iz stavka 1. ovoga
članka pravnoj ili fizičkoj osobi koja nema koncesiju za korištenje luke
nautičkog turizma.
(5) Nadležni ured prema mjestu upisa plovnog objekta, na zahtjev pravne ili
fizičke osobe, utvrđuje rješenjem ispunjavanje uvjeta za vrstu, odnosno vrstu i
kategoriju plovnih objekata.
(6) Rješenja iz stavka 2., 3. i 5. ovoga članka dostavljaju se nadležnoj
ispostavi područne jedinice Državnog inspektorata i nadležnoj ispostavi
područnog ureda Porezne uprave.
(7) Rješenje iz stavka 2. i 3. ovoga članka upisuje se u upisnik luka nautičkog
turizma koji vodi Ministarstvo, odnosno nadležni ured, a rješenje iz stavka 5.
ovoga članka u Upisnik plovnih objekata nadležni ured.
(8) Ministar pravilnikom propisuje oblik, sadržaj i način vođenja upisnika iz
stavka 7. ovoga članka.
(9) Troškove postupka iz stavka 2., 3. i 5. ovoga članka snosi podnositelj
zahtjeva.
(10) Protiv rješenja iz stavka 3. i 5. ovoga članka može se izjaviti žalba
Ministarstvu.
(11) Protiv rješenja iz stavka 2. ovoga članka nije dopuštena žalba, već se
protiv tog rješenja može pokrenuti upravni spor.

Članak 48.

(1) Rješenje iz članka 47. stavka 2. i 3. ovoga Zakona prestaje važiti:
1. odjavom poslovanja danom navedenim u odjavi ili danom podnošenja odjave
nadležnom uredu, ako je u odjavi naveden datum unatrag,
2. ako je inspekcijskim nadzorom utvrđeno da za pružanje turističkih usluga u
nautičkom turizmu nisu ispunjeni uvjeti propisani ovim Zakonom, propisima
donesenim na temelju ovoga Zakona i drugim propisima, a utvrđeni nedostaci nisu
otklonjeni u zadanom roku, s danom isteka toga roka,
3. ako nadležno tijelo naknadno utvrdi da je izdano odobrenje utemeljeno na
neistinitim podacima ili krivotvorenim dokumentima,
4. radi utvrđene neaktivnosti pružatelja usluge koja je neprekidno trajala duže
od jedne godine,
5. ako pružatelj usluge u roku od godine dana od dana konačnosti rješenja ne
započne pružati usluge
6. prestankom koncesije za korištenje luke nautičkog turizma.
(2) Rješenje iz članka 47. stavka 5. ovoga Zakona prestaje važiti iz razloga
propisanih stavkom 1. točkom 1. do 5. ovoga članka.
(3) O prestanku važenja rješenja iz stavka 1. i 2. ovoga članka Ministarstvo
odnosno nadležni ured donosi rješenje i dostavlja ga nadležnoj ispostavi
područne jedinice Državnog inspektorata i nadležnoj ispostavi područnog ureda
Porezne uprave.
(4) Protiv rješenja iz stavka 3. ovoga članka koje donosi nadležni ured može se
izjaviti žalba Ministarstvu.
(5) Protiv rješenja iz stavka 3. ovoga članka koje donosi Ministarstvo nije
dopuštena žalba, već se protiv tog rješenja može pokrenuti upravni spor.

V. TURISTIČKE USLUGE U SELJAČKOM GOSPODARSTVU ILI OBITELJSKOM POLJOPRIVREDNOM
GOSPODARSTVU

Članak 49.

(1) Turističke usluge radi odmora i rekreacije turista mogu se pružati u
seljačkom gospodarstvu ili obiteljskom poljoprivrednom gospodarstvu upisanom u
Upisnik poljoprivrednih gospodarstava i u šumama šumoposjednika upisanih u
Upisnik šumoposjednika sukladno propisima iz nadležnosti ministarstva nadležnog
za poljoprivredu (u daljnjem tekstu: seljačko gospodarstvo).
(2) Turističke usluge iz stavka 1. ovoga članka su poljoprivredne, šumarske i
slične aktivnosti koje su vezane za seljačko gospodarstvo (berba voća i povrća,
ubiranje ljetine, iznajmljivanje konja za jahanje i sl.).
(3) Turističke usluge iz stavka 1. ovoga članka mogu se pružati za najviše 50
turista istodobno.
(4) Ministar može za usluge iz stavka 1. ovoga članka pravilnikom propisati
minimalne uvjete za njihovo pružanje.

Članak 50.

(1) Za pružanje turističkih usluga iz članka 49. ovoga Zakona član seljačkoga
gospodarstva dužan je ishoditi rješenje o odobrenju za pružanje turističkih
usluga u seljačkom gospodarstvu nadležnog ureda prema mjestu pružanja usluga.
(2) Rješenje o odobrenju iz stavka 1. ovoga članka izdat će se na zahtjev člana
seljačkoga gospodarstva koji ispunjava sljedeće uvjete:
1. da je poslovno sposoban,
2. da je vlasnik ili nositelj prava korištenja sredstava za pružanje usluga,
3. da ispunjava minimalne uvjete za pružanje turističkih usluga, ukoliko su ti
uvjeti propisani pravilnikom donesenim na temelju ovoga Zakona ili drugim
propisom,
4. da su ispunjeni uvjeti propisani drugim propisima bez kojih se prema tim
propisima ne može izdati rješenje o ispunjavanju uvjeta za obavljanje
djelatnosti.
(3) Dokaze o ispunjavanju uvjeta iz stavka 2. točke 1. ovoga članka nadležni
ured iz stavka 1. ovoga članka pribavlja po službenoj dužnosti.
(4) Nadležni ured iz stavka 1. ovoga članka dužan je riješiti o zahtjevu iz
stavka 2. ovoga članka u roku od 30 dana od dana uredno podnesenog zahtjeva.
(5) Iznimno od stavka 1. ovoga članka, član seljačkoga gospodarstva koji je
ishodio rješenje o odobrenju za pružanje ugostiteljskih usluga u seljačkom
domaćinstvu, sukladno Zakonu o ugostiteljskoj djelatnosti, može pružati usluge
iz članka 49. ovoga Zakona, uz ispunjavanje uvjeta propisanih ovim Zakonom i
propisima donesenim na temelju ovoga Zakona za pružanje tih usluga, bez
ishođenja rješenje iz stavka 1. ovoga članka.
(6) Protiv rješenja iz stavka 1. ovoga članka može se izjaviti žalba
Ministarstvu.

Članak 51.

(1) Rješenje o odobrenju iz članka 50. ovoga Zakona sadrži:
1. ime i prezime, datum i mjesto rođenja te adresu podnositelja zahtjeva,
2. matični identifikacijski broj poljoprivrednoga gospodarstva,
3. vrste turističkih usluga koje će se pružati i prema potrebi sredstvo i mjesto
pružanja usluge,
4. naznaku pruža li se usluga tijekom cijele godine ili samo sezonski.
(2) Nadležni ured iz članka 50. stavka 1. ovoga Zakona dostavit će rješenje iz
stavka 1. ovoga članka nadležnoj ispostavi područne jedinice Državnog
inspektorata i nadležnoj ispostavi područnog ureda Porezne uprave.

Članak 52.

Pri pružanju turističkih usluga članu seljačkoga gospodarstva koji je ishodio
rješenje o odobrenju iz članka 50. ovoga Zakona mogu pomagati članovi njegovog
domaćinstva.

Članak 53.

(1) Rješenje o odobrenju iz članka 50. ovoga Zakona prestaje važiti:
1. odjavom, danom navedenim u odjavi ili danom podnošenja odjave nadležnom uredu
iz članka 50. stavka 1. ovoga Zakona, ako je u odjavi naveden datum unatrag,
2. ako je inspekcijskim nadzorom utvrđeno da za pružanje turističkih usluga iz
članka 49. nisu ispunjeni uvjeti propisani ovim Zakonom, propisima donesenim na
temelju ovoga Zakona, a utvrđeni nedostaci nisu otklonjeni u zadanom roku, s
danom isteka toga roka,
3. ako nadležno tijelo naknadno utvrdi da je izdano odobrenje utemeljeno na
neistinitim podacima ili krivotvorenim dokumentima,
4. ako se turističke usluge u seljačkom gospodarstvu ne počnu pružati u roku od
godine dana od dana konačnosti rješenja o odobrenju.
(2) O prestanku važenja odobrenja iz stavka 1. ovoga članka, nadležni ured iz
članka 50. stavka 1. ovoga Zakona donosi rješenje te ga dostavlja nadležnoj
ispostavi područne jedinice Državnog inspektorata i nadležnoj ispostavi
Područnog ureda porezne uprave.
(3) Protiv rješenja iz stavka 2. ovoga članka može se izjaviti žalba
Ministarstvu.

VI. TURISTIČKE USLUGE U OSTALIM OBLICIMA TURISTIČKE PONUDE

Članak 54.

(1) Turističke usluge mogu se pružati i u posebnim oblicima turističke ponude:
seoskom, zdravstvenom, kulturnom, wellness, kongresnom, za mlade, pustolovnom,
lovnom, športskom, golf-turizmu, športskom ili rekreacijskom ribolovu na moru,
ronilačkom turizmu, športskom ribolovu na slatkim vodama kao dodatna djelatnost
u uzgoju morskih i slatkovodnih riba, rakova i školjaka i dr., a mogu ih pružati
pravne ili fizičke osobe iz članka 3. stavka 1. ovoga Zakona, ako ovim Zakonom
nije drugačije propisano.
(2) Ministar može pravilnikom propisati, uz suglasnost ministra nadležnog za
područja obuhvaćena pojedinim oblikom turističke ponude, minimalne uvjete za
izvođenje pojedinih turističkih usluga iz stavka 1. ovoga članka.
(3) Za pružanje turističkih usluga iz stavka 1. ovoga članka pravna ili fizička
osoba dužna je ishoditi rješenje o odobrenju za pružanje tih turističkih usluga
nadležnog ureda prema mjestu pružanja usluga.
(4) Na izdavanje, sadržaj i prestanak važenja rješenja iz stavka 3. ovoga članka
na odgovarajući način primjenjuju se odredbe članka 11., 12. i 24. ovoga Zakona.
(5) Za pojedine posebne oblike turističke ponude, a ovisno o interesu Republike
Hrvatske, Vlada Republike Hrvatske ili Ministarstvo može donijeti posebne
programe.

VII. OSTALE TURISTIČKE USLUGE

Članak 55.

(1) Ostale turističke usluge, u smislu ovoga Zakona, su iznajmljivanje pribora i
opreme za šport i rekreaciju, kao što su sandoline, daske za jedrenje, bicikli
na vodi, suncobrani, ležaljke i sl., a mogu ih pružati pravne ili fizičke osobe
iz članka 3. stavka 1. ovoga Zakona, ako ovim Zakonom nije drugačije propisano.
(2) Pravna ili fizička osoba koja pruža usluge iz stavka 1. ovoga članka dužna
je korisnike usluga osigurati od posljedica nesretnog slučaja.
(3) Predstavničko tijelo jedinice lokalne samouprave odlukom propisuje uvjete i
mjesta za pružanje usluga iz stavka 1. ovoga članka.
(4) Za pružanje turističkih usluga iz stavka 1. ovoga članka pravna ili fizička
osoba dužna je ishoditi rješenje o odobrenju za pružanje tih turističkih usluga
nadležnog ureda prema mjestu pružanja usluga.
(5) Na izdavanje, sadržaj i prestanak važenja rješenja iz stavka 3. ovoga članka
na odgovarajući način primjenjuju se odredbe članka 11., 12. i 24. ovoga Zakona.

VIII. TURISTIČKE USLUGE KOJE UKLJUČUJU ŠPORTSKO-REKREATIVNE ILI PUSTOLOVNE
AKTIVNOSTI

Članak 56.

(1) Turističke usluge koje uključuju športsko-rekreativne ili pustolovne
aktivnosti (skijanje, ronjenje, jedrenje, jahanje, gorsko-planinsko vođenje,
splavarenje, uključujući i rafting, vožnju kanuima i drugim sličnim plovilima,
padobransko jedrenje /paragliding/, skakanje s užetom /bungee-jumping/ i sl.)
pružaju se pod uvjetima propisanim ovim Zakonom, propisima donesenim na temelju
ovoga Zakona i drugim propisima i uz uvjet da ih pružaju stručno osposobljene
osobe (treneri, instruktori, učitelji, voditelji, vodiči i sl.).
(2) Prije započinjanja pružanja usluge iz stavka 1. ovoga članka, pružatelj
usluge je obvezan istaknutom informacijom u pisanom obliku, te usmeno, upoznati
korisnika usluge s vrstama rizika provođenja usluge.
(3) Za pružanje usluga iz stavka 1. ovoga članka pružatelj usluge obvezan je
osigurati korisnike usluga od posljedica nesretnog slučaja.
(4) Osobama mlađim od 18 godina usluge iz stavka 1. ovoga članka mogu se pružati
samo uz pisanu suglasnost roditelja, odnosno skrbnika.
(5) Pružatelj usluga iz stavka 1. ovoga članka može odbiti pružanje usluga osobi
mlađoj od 18 godina bez obzira na suglasnost roditelja odnosno skrbnika.
(6) Ministar može pravilnikom propisati, uz suglasnost ministra nadležnog za
obrazovanje i/ili šport, uvjete za pružanje turističke usluge iz stavka 1. ovoga
članka, tehničke uvjete sredstava kojima se pružaju te usluge te način i program
stručnog osposobljavanja osoba iz stavka 1. ovoga članka koji nisu regulirani
posebnim propisom.

IX. NADZOR

Članak 57.

(1) Upravni nadzor nad primjenom ovoga Zakona i propisa donesenih na temelju
ovoga Zakona obavlja Ministarstvo.
(2) Inspekcijski nadzor nad provedbom ovoga Zakona i propisa donesenih na
temelju ovoga Zakona te pojedinačnih akata, uvjeta i načina rada nadziranih
pravnih i fizičkih osoba provode nadležni gospodarski inspektori (u daljnjem
tekstu: gospodarski inspektor) i drugi inspektori, svaki u okviru svoje
nadležnosti, sukladno posebnim propisima.

Članak 58.

(1) U provedbi inspekcijskog nadzora usluga u turizmu gospodarski inspektor će
usmenim rješenjem u zapisniku do otklanjanja utvrđenih nedostataka, a najkraće
na rok od 30 dana, zabraniti pravnoj ili fizičkoj osobi daljnje pružanje usluga
u turizmu:
– ako se usluge pružaju bez upisa u propisani registar, odnosno upisnik, ili bez
odobrenja,
– ako se usluge pružaju bez rješenja kojim je utvrđeno da prostor, uređaji i
oprema udovoljavaju propisanim uvjetima.
(2) Rješenje iz stavka 1. ovoga članka izvršava se odmah pečaćenjem prostorija,
postrojenja, uređaja i druge opreme za rad ili na drugi pogodan način.
(3) Otpravak usmenog rješenja iz stavka 1. ovoga članka gospodarski inspektor je
dužan otpremiti stranci u pisanom obliku u roku od osam dana od dana izricanja
zabrane usmenim putem. Žalba se može izjaviti samo na pisani otpravak rješenja.
(4) Pravna ili fizička osoba na koju se odnosi usmeno rješenje iz stavka 1.
ovoga članka može pisanim putem, u roku od 24 sata od dana pečaćenja prostorija,
zatražiti da se zapečaćena prostorija privremeno otpečati i u prisutnosti
inspektora odmah iznijeti pokvarljive namirnice i poduzeti sigurnosne i druge
mjere radi sprečavanja štete, nakon čega će inspektor prostorije ponovno
zapečatiti.
(5) Žalba izjavljena protiv rješenja iz stavka 3. ovoga članka ne odgađa
izvršenje rješenja.

Članak 59.

(1) Ako poslovni prostor, uređaji ili oprema u kojem ili kojima se pružaju
turističke usluge ne udovoljavaju uvjetima propisanim ovim Zakonom i drugim
propisima, gospodarski inspektor naredit će otklanjanje utvrđenih nedostataka i
nepravilnosti, određujući rok u kojem se ti nedostaci i nepravilnosti moraju
otkloniti, ako ih je moguće otkloniti.
(2) Ako nedostaci i nepravilnosti iz stavka 1. ovoga Zakona ne budu otklonjeni u
određenom roku, gospodarski inspektor zabranit će pružanje turističkih usluga u
prostoru u kojem su utvrđeni nedostaci i nepravilnosti dok se ti nedostaci i
nepravilnosti ne otklone.
(3) Ako turistička agencija pruža usluge za koje ne ispunjava propisane uvjete
ili pruža usluge koje nisu obuhvaćene rješenjem nadležnog tijela, gospodarski
inspektor zabranit će turističkoj agenciji pružanje tih usluga.

Članak 60.

(1) Ako turistička agencija koja organizira putovanje (paket-aranžman i izlet)
ili pruža uslugu prijevoza putnika ne koristi prijevozna sredstva u kojima su
putnici osigurani od posljedica nesretnog slučaja i prtljaga od gubitka i
oštećenja, kao i ugostiteljske objekte u kojima su korisnici usluga osigurani od
posljedica nesretnog slučaja, gospodarski inspektor izreći će zabranu pružanja
tih usluga turističkoj agenciji.
(2) Iznimno se mjera iz stavka 1. ovoga članka neće primijeniti ako turistička
agencija ima sklopljen ugovor s osiguravateljem o odgovornosti od obavljanja
djelatnosti za navedene rizike.
(3) Ako sredstva, oprema i uređaji kojima se pružaju turističke usluge ne
udovoljavaju uvjetima propisanim ovim Zakonom, gospodarski inspektor izreći će
zabranu korištenja navedenih sredstava, opreme i uređaja za pružanje tih usluga.

X. KAZNENE ODREDBE

Članak 61.

(1) Novčanom kaznom od 10.000,00 do 150.000,00 kuna kaznit će se za prekršaj
pravna osoba ako:
1. pruža turističke usluge za potrebe zaštićenog područja prirode kojim
upravlja, a ne ispunjava uvjete propisane ovim Zakonom i propisima donesenim na
temelju ovoga Zakona, ili pruža usluge koje nisu za potrebe toga područja
(članak 3. stavak 2.),
2. pruža turističke usluge u zdravstvenom turizmu a ne ispunjava uvjete
propisane ovim Zakonom i propisima donesenim na temelju ovoga Zakona (članak 3.
stavak 3.),
3. pruža turističke usluge a ne ispunjava uvjete propisane ovim Zakonom i
propisima donesenim na temelju ovoga Zakona (članak 3. stavak 4.),
4. pruža usluge na plovnom objektu bez ispunjavanja uvjeta propisanih člankom 7.
stavkom 3. ovoga Zakona ili pruža usluge koje nisu obuhvaćene tim člankom
(članak 7. stavak 3.),
5. pruža usluge protivno članku 7. stavku 6. ovoga Zakona ili pruža usluge koje
nisu obuhvaćene tim člankom,
6. pruža usluge turističke agencije iz članka 7. stavka 1. ovoga Zakona bez
rješenja nadležnog ureda ili pruža usluge koje nisu utvrđene rješenjem (članak
10. stavak 1., 2. i 8.),
7. pruža usluge u nautičkom turizmu bez rješenja Ministarstva, odnosno nadležnog
ureda (članak 47.),
8. pruža usluge u ostalim oblicima turističke ponude bez rješenja nadležnog
ureda, ili ih pruža bez ispunjavanja propisanih uvjeta (članak 54.),
(2) Novčanom kaznom iz stavka 1. ovoga članka kaznit će se pravna osoba koja
pruža usluge u turizmu, a nema pravo pružati te usluge u smislu članka 3. ovoga
Zakona.
(3) Za prekršaje iz stavka 1. i 2. ovoga članka kaznit će se i odgovorna osoba u
pravnoj osobi novčanom kaznom od 5.000,00 do 15.000,00 kuna.
(4) Za prekršaje iz stavka 1. i 2. ovoga članka kaznit će se fizička osoba
novčanom kaznom od 10.000,00 do 15.000,00 kuna.
(5) Za prekršaje iz stavka 1. i 2. ovoga članka gospodarski inspektor može
naplatiti novčanu kaznu odgovornoj osobi u pravnoj osobi na mjestu izvršenja
prekršaja u iznosu od 3.000,00 kuna.
(6) Za prekršaje iz stavka 1. i 2. ovoga članka, gospodarski inspektor može
naplatiti novčanu kaznu fizičkoj osobi na mjestu izvršenja prekršaja u iznosu od
3.000,00 kuna.

Članak 62.

(1) Novčanom kaznom od 8.000,00 do 100.000,00 kuna kaznit će se za prekršaj
pravna osoba ako:
1. organizira putovanje (paket-aranžman i izlet) za osobe koje nisu njezini
članovi ili ga ne organizira samo povremeno i bez svrhe stjecanja dobiti ili
paket aranžman organizira u trajanju dužem od dva dana, odnosno uključujući više
od jednoga noćenja ili za promidžbu i predstavljanje putovanja ne koristi
sredstva obavješćivanja sukladno članku 6. stavku 3. ovoga Zakona, ili ne
koristi prijevozna sredstva u kojima su putnici i prtljaga osigurani, ili
organizaciju putovanja ne prijavi nadležnoj ispostavi područne jedinice Državnog
inspektorata prema sjedištu udruge najkasnije tri dana prije početka putovanja,
ili ne postupa sukladno članku 4. stavku 1. točki 1. i 2. ovoga Zakona (članak
6.),
2. organizira izlet za svoje učenike, odnosno polaznike protivno članku 6.
stavku 4. ovoga Zakona ili ne koristi prijevozna sredstva u kojima su putnici i
prtljaga osigurani ili organizaciju putovanja ne prijavi nadležnoj ispostavi
područne jedinice Državnog inspektorata prema sjedištu udruge najkasnije tri
dana prije početka putovanja, ili ne postupa sukladno članku 4. stavku 1. točki
1. i 2. ovoga Zakona (članak 6.),
3. naznaku »turistička agencija« ne koristi sukladno članku 8. ovoga Zakona,
4. pruža usluge a da nisu ispunjeni uvjeti glede uređenja i opremljenosti
poslovnice, odnosno poslovnog prostora i osoblja putničke agencije, odnosno
neposredno pruža usluge putniku a nema poslovnicu, osim u slučaju iz članka 20.
stavka 2. i 3. ovoga Zakona (članak 9. stavak 1. i članak 20.),
5. svaku promjenu podataka iz članka 12. stavka 1. ovoga Zakona ne prijavi
nadležnom uredu u roku od osam dana od dana nastale promjene (članak 12. stavak
2.),
6. organizira putovanje (paket-aranžman ili izlet) ili pruža uslugu prijevoza
putnika, a ne koristi prijevozna sredstva u kojima su putnici osigurani od
posljedica nesretnog slučaja i prtljaga od gubitka i oštećenja, kao i
ugostiteljske objekte u kojima su korisnici usluga osigurani od posljedica
nesretnog slučaja (članak 14.),
7. prijevoz putnika ne obavlja vlastitim prijevoznim sredstvima ili prijevoznim
sredstvima u vlasništvu drugih prijevoznika sukladno posebnim propisima (članak
15.),
8. ne osigura jamčevinu za svaki turistički paket-aranžman kod banke ili
osiguravajućeg društva ili ako prilikom uplate iznosa za paket-aranžman putniku
ne izda potvrdu o osiguranju jamčevine, koja mu omogućava neposredno ostvarenje
prava za nadoknadu štete zbog nastalih troškova iz članka 18. stavka 1.
podstavka 1. i 2. ovoga Zakona prema banci ili osiguravajućem društvu (članak
18. stavak 1. i 3.),
9. ne sklopi s osiguravateljem ugovor o osiguranju od odgovornosti za štetu koju
prouzroči putniku neispunjenjem, djelomičnim ispunjenjem ili neurednim
ispunjenjem obveza koje se odnose na paket-aranžman (članak 19.),
10. ne pruža usluge na način propisan člankom 25. ovoga Zakon, osim glede
postupanja sukladno članku 4. stavku 1. točki 3. (članak 25.),
11. posreduje u pružanju usluga turističkog vodiča turističkim vodičima koji
nisu članovi udruge, ili ne izda račun korisniku usluge (članak 36.),
12. turističke usluge koje uključuju športsko-rekreativne ili pustolovne
aktivnosti (skijanje, ronjenje, jedrenje, jahanje, gorsko-planinsko vođenje,
splavarenje, uključujući i rafting, vožnju kanuima i drugim sličnim plovilima,
padobransko jedrenje /paragliding/, skakanje s užetom /bungee-jumping/ i sl.) ne
pruža sukladno odredbama članka 56. ovoga Zakona, ili ih pruža bez ispunjavanja
propisanih uvjeta (članak 56.).
(2) Za prekršaje iz stavka 1. ovoga članka kaznit će se i odgovorna osoba u
pravnoj osobi novčanom kaznom od 3.000,00 do 15.000,00 kuna.
(3) Za prekršaje iz stavka 1. točke 3. do 10. i 12. ovoga članka kaznit će se
fizička osoba novčanom kaznom od 8.000,00 do 15.000,00 kuna.
(4) Za prekršaje iz stavka 1. točke 3. do 9. i 12. ovoga članka kaznit će se i
voditelj poslovnice, odnosno osoba iz članka 21. stavka 1. ovoga Zakona koja
ispunjava uvjete za voditelja poslovnice novčanom kaznom od 3.000,00 do
15.000,00 kuna.
(5) Za prekršaje iz stavka 1. točke 7. ovoga članka, uz novčanu kaznu može se
izreći i zaštitna mjera oduzimanja prijevoznih sredstava kojima je prekršaj
izvršen.
(6) Za prekršaje iz stavka 1. ovoga članka gospodarski inspektor može kazniti
odgovornu osobu u pravnoj osobi na mjestu izvršenja prekršaja novčanom kaznom u
iznosu od 2.500,00 kuna.
(7) Za prekršaje iz stavka 1. točke 3. do 9. i 12. ovoga članka gospodarski
inspektor može kazniti voditelja poslovnice, odnosno osobu iz članka 21. stavka
1. ovoga Zakona koja ispunjava uvjete za voditelja poslovnice na mjestu
izvršenja prekršaja novčanom kaznom u iznosu od 2.500,00 kuna.
(8) Za prekršaje iz stavka 1. točke 3. do 10. i 12. ovoga članka, gospodarski
inspektor može naplatiti novčanu kaznu fizičkoj osobi na mjestu izvršenja
prekršaja u iznosu od 2.500,00 kuna.

Članak 63.

(1) Novčanom kaznom od 6.000,00 do 50.000,00 kuna kaznit će se za prekršaj
pravna osoba ako:
1. ne objavi uvjete, sadržaj i cijenu svake pojedine usluge i ne pridržava se
tih uvjeta, sadržaja i cijena (članak 4. stavak 1. točka 1.),
2. za svaku izvršenu uslugu korisniku ne izda račun, kartu ili potvrdu s brojem
kojom se potvrđuje primitak uplate ili ne čuva kopije tih dokumenata najmanje
tri godine od dana njihovog izdavanja (članak 4. stavak 1. točka 2.),
3. ne vodi knjigu žalbe ili je ne vodi u propisanom obliku, sadržaju i na
propisani način ili u roku od pet dana izjavljen prigovor ne dostavi nadležnoj
ispostavi područne jedinice Državnog inspektorata te u roku od 15 dana od dana
izjavljenog prigovora ne odgovori na prigovor (članak 4. stavak 1. točka 4.),
4. na ulazu u poslovnicu, odnosno poslovni prostor vidno ne izloži natpisnu
ploču na kojoj je istaknuta tvrtka i sjedište turističke agencije (članak 13.
točka 1.),
5. na ulazu u poslovnicu, odnosno poslovni prostor vidno ne istakne radno
vrijeme ili se ne pridržava istaknutog radnog vremena (članak 13. točka 2.),
6. se ne izjasni na zahtjev korisnika usluga o svojstvu u kojem nastupa i koja
ovlaštenja ima, ako zastupa druge turističke agencije (članak 13. točka 3.),
7. u svim reklamnim i promidžbenim materijalima, kao i svim poslovnim
dokumentima vidljivo ne naznači tvrtku i sjedište te identifikacijski kôd
turističke agencije (članak 13. točka 4.),
8. ne čuva, kao poslovnu tajnu, sve što je saznala o putniku sukladno odredbi
članka 13. točke 5. ovoga Zakona (članak 13. točka 5.),
9. putniku ne pruži usluge utvrđene u ugovoru (članak 13. točka 6.),
10. ne upozna putnika sa sadržajem važećeg ugovora o osiguranju od odgovornosti
za štetu koju prouzroči putniku neispunjenjem, djelomičnim ispunjenjem ili
neurednim ispunjenjem obveza koje se odnose na paket-aranžman (članak 13. točka
7.),
11. putniku ne ponudi osiguranje od posljedica nesretnog slučaja i bolesti na
putovanju, oštećenja i gubitka prtljage, dragovoljno zdravstveno osiguranje za
vrijeme puta i boravka u inozemstvu, osiguranje otkaza putovanja te osiguranje
kojim se osiguravaju troškovi pomoći i povratka putnika u mjesto polazišta i
posebno osiguranje od ozljeda, bolesti, smrti i gubitka prtljage tijekom
putovanja i boravka (članak 13. točka 8.),
12. za svako putovanje koje organizira (paket-aranžman i izlet) ne izda program,
prospekt ili katalog (promidžbeni materijal), odnosno ne stavi ga na
raspolaganje putniku prije sklapanja ugovora o organiziranju putovanja sukladno
članku 17. ovoga Zakona (članak 17.),
13. neposredno pruža usluge a u svakoj poslovnici nema najmanje jednog
zaposlenog voditelja poslovnice, a ukoliko nema poslovnicu najmanje jednu
zaposlenu osobu koja ispunjava uvjete za voditelja poslovnice, u punom radnom
vremenu, te u slučajevima iz članka 21. stavka 2. ovoga Zakona duže od 6 mjeseci
u tri godine za vršitelja poslova voditelja poslovnice koristi osobu bez
stručnog ispita za voditelja poslovnice (članka 21. stavak 1. i 2.),
14. pruža turističke usluge u luci nautičkog turizma ili plovnom objektu
nautičkog turizma koji ne ispunjavaju propisane uvjete (članak 46. stavak 3.),
(2) Za prekršaje iz stavka 1. ovoga članka kaznit će se i odgovorna osoba u
pravnoj osobi novčanom kaznom od 2.500,00 do 10.000,00 kuna.
(3) Za prekršaje iz stavka 1. ovoga članka kaznit će se fizička osoba novčanom
kaznom od 6.000,00 do 15.000,00 kuna.
(4) Za prekršaje iz stavka 1. točke 1. do 12. ovoga članka kaznit će se i
voditelj poslovnice odnosno osoba iz članka 21. stavka 1. ovoga Zakona koja
ispunjava uvjete za voditelja poslovnice novčanom kaznom od 2.500,00 do
10.000,00 kuna.
(5) Za prekršaje iz stavka 1. ovoga članka gospodarski inspektor može kazniti
odgovornu osobu u pravnoj osobi na mjestu izvršenja prekršaja, novčanom kaznom u
iznosu od 2.000,00 kuna.
(6) Za prekršaje iz stavka 1. točke 1. do 12. ovoga članka gospodarski inspektor
može kazniti voditelja poslovnice odnosno osobu iz članka 21. stavka 1. ovoga
Zakona koja ispunjava uvjete za voditelja poslovnice na mjestu izvršenja
prekršaja, novčanom kaznom u iznosu od 2.000,00 kuna.
(7) Za prekršaje iz stavka 1. ovoga članka gospodarski inspektor može kazniti
fizičku osobu na mjestu izvršenja prekršaja, novčanom kaznom u iznosu od
2.000,00 kuna.

Članak 64.

(1) Novčanom kaznom od 5.000,00 do 35.000,00 kuna kaznit će se za prekršaj
pravna osoba ako:
1. organizira putovanje (paket-aranžman i izlet) koje uključuje obilazak
turističkih cjelina (lokaliteta) a za njihovo razgledavanje ne koristi
ovlaštenog turističkog vodiča ili ako prodaje i/ili rezervira (bukira) usluge iz
članka 7. stavka 3. ovoga Zakona protivno članku 7. stavku 5. ovoga Zakona
(članak 7. stavak 4. i 5.),
2. organizira ili posreduje u usluzi smještaja za smještajne kapacitete
pružatelja ugostiteljskih usluga koji za pružanje tih usluga nije ishodio
rješenje nadležnog tijela (članak 7. stavak 7.),
3. organizira putovanja (paket aranžman i izlet), a da tijekom cijelog putovanja
ne koristi najmanje jednog turističkog pratitelja koji ispunjava propisane
uvjete, za svaku grupu od 15 do 75 putnika, ili ako za razgledavanje turističkih
cjelina (lokaliteta) ne koristi usluge turističkog vodiča koji je ovlašten za
pružanje usluga turističkog vodiča u toj turističkoj cjelini (lokalitetu),
odnosno osobe iz članka 26. stavka 3. ovoga Zakona (članak 16.),
4. za pružanje usluga turističkog vodiča koristi osobu koja ne ispunjava uvjete
propisane ovim Zakonom za turističkog vodiča (članak 35.),
5. za pružanje usluga turističkog pratitelja koristi osobu koja ne ispunjava
uvjete propisane ovim Zakonom za turističkog pratitelja (članak 40. stavak 1.),
6. za pružanje usluga turističkog animatora koristi osobu koja nema poslovnu
sposobnost i najmanje srednju stručnu spremu (članak 41. stavak 2.)
7. pisano ne izvijesti davatelja usluga o turističkom zastupniku, njegovim
ovlaštenjima i svim nastalim promjenama (članak 42. stavak 4.),
8. pruža ostale turističke usluge iz članka 55. stavka 1. ovoga Zakona bez
rješenja nadležnog ureda ili ne osigura korisnike tih usluga od posljedica
nesretnog slučaja (članak 55. stavak 2. i 4.),
(2) Za prekršaje iz stavka 1. ovoga članka kaznit će se i odgovorna osoba u
pravnoj osobi novčanom kaznom od 2.000,00 do 10.000,00 kuna.
(3) Za prekršaje iz stavka 1. ovoga članka kaznit će se fizička osoba novčanom
kaznom od 5.000,00 do 15.000,00 kuna.
(4) Za prekršaje iz stavka 1. točke 2. do 8. ovoga članka kaznit će se i
voditelj poslovnice, odnosno osoba iz članka 21. stavka 1. ovoga Zakona koja
ispunjava uvjete za voditelja poslovnice novčanom kaznom od 2.000,00 do
10.000,00 kuna.
(5) Za prekršaje iz stavka 1. ovoga članka gospodarski inspektor može kazniti
odgovornu osobu u pravnoj osobi na mjestu izvršenja prekršaja novčanom kaznom u
iznosu od 1.500,00 kuna.
(6) Za prekršaje iz stavka 1. točke 2. do 8. ovoga članka gospodarski inspektor
može kazniti voditelja poslovnice, odnosno osobu iz članka 21. stavka 1. ovoga
Zakona koja ispunjava uvjete za voditelja poslovnice na mjestu izvršenja
prekršaja novčanom kaznom u iznosu od 1.500,00 kuna.
(7) Za prekršaje iz stavka 1. ovoga članka gospodarski inspektor može kazniti
fizičku osobu na mjestu izvršenja prekršaja novčanom kaznom u iznosu od 1.500,00
kuna.

Članak 65.

(1) Novčanom kaznom od 3.000,00 do 15.000,00 kuna kaznit će se za prekršaj
fizička osoba ako:
1. pruža usluge turističkog vodiča bez odobrenja iz članka 27. stavka 1. ovoga
Zakona, ili ako ne pruža te usluge u skladu s izdanim odobrenjem, ili ne izda
račun sukladno članku 31. stavku 2. ovoga Zakona, (članak 27. stavak 1. i članak
31.),
2. ne pruža usluge počasnog turističkog vodiča samo povremeno (članak 34. stavak
2.),
3. pruža usluge turističkog pratitelja bez položenog ispita za turističkog
pratitelja (članak 38. stavak 1.),
4. prije započinjanja obavljanja poslova turističkog zastupnika ne dostavi
Ministarstvu ugovor o zastupanju turističke agencije radi upisa u Upisnik
ugovora o turističkom zastupanju (članak 42. stavak 2.),
5. turističke usluge u seljačkom gospodarstvu pruža bez rješenja nadležnog ureda
o odobrenju za pružanje turističkih usluga u seljačkom gospodarstvu osim slučaju
iz članka 50. stavka 5. ovoga Zakona, ili ih pruža za više od 50 turista
istodobno, (članak. 49. stavak 3. i članaka 50. stavak 1).
(2) Za prekršaje iz stavka 1. ovoga članka, gospodarski inspektor može kazniti
fizičku osobu iz stavka 1. ovoga članka na mjestu izvršenja prekršaja novčanom
kaznom u iznosu od 1.000,00 kuna.

Članak 66.

(1) Novčanom kaznom od 1.000,00 kuna kaznit će se za prekršaj fizička osoba ako:
1. prilikom pružanja usluga turističkog vodiča ne nosi na vidljivom mjestu
iskaznicu turističkog vodiča kojom se utvrđuje njegovo svojstvo (članak 32.
stavak 1.),
2. prilikom pružanja usluga turističkog pratitelja nema uvjerenje o položenom
ispitu za turističkog pratitelja (članak 40. stavak 2.).
(2) Za prekršaje iz stavka 1. ovoga članka gospodarski inspektor može kazniti
fizičku osobu iz stavka 1. ovoga članka na mjestu izvršenja prekršaja novčanom
kaznom u iznosu od 200,00 kuna.

Članak 67.

(1) Za prekršaje utvrđene člankom 61. do 64. ovoga Zakona počinjene drugi put u
roku od dvije godine od pravomoćnosti prvog rješenja o prekršaju, uz novčanu
kaznu, izreći će se pravnoj ili fizičkoj osobi i zaštitna mjera zabrane pružanja
usluga u trajanju od tri mjeseca do godine dana.
(2) Iznimno od stavka 1. ovoga članka, zabrana pružanja usluga za turističku
agenciju koja ima više poslovnih prostora, odnosno poslovnica izreći će se
zabrana pružanja usluga samo u poslovnom prostoru, odnosno poslovnici u kojoj su
prekršaji izvršeni.
(3) Pod uvjetima iz stavka 1. ovoga članka izreći će se zabrana pružanja usluga
voditelju poslovnice odnosno osobi iz članka 21. stavka 1. ovoga Zakona koja
ispunjava uvjete za voditelja poslovnice u trajanju od jednog do šest mjeseci.

Članak 68.

Za prekršaje utvrđene člankom 65. ovoga Zakona počinjene drugi put u roku od
dvije godine od pravomoćnosti prvog rješenja o prekršaju, uz novčanu kaznu,
izreći će se fizičkoj osobi i zaštitna mjera zabrane pružanja turističkih usluga
u trajanju od šest mjeseci do godine dana.

XI. PRIJELAZNE I ZAVRŠNE ODREDBE

Članak 69.

(1) Turističke agencije koje na dan stupanja na snagu ovoga Zakona pružaju
usluge nastavljaju s radom, ali su obvezne u roku od 6 mjeseci od dana stupanja
na snagu ovoga Zakona uskladiti svoje poslovanje s odredbama ovoga Zakona, osim
glede uvjeta radnog staža zaposlenih voditelja poslovnice.
(2) Turističkim agencijama iz stavka 1. ovoga članka koje ne usklade svoje
poslovanje sukladno stavku 1. ovoga članka nadležni ured rješenjem će utvrditi
prestanak važenja izdanog rješenja o pružanju usluga turističke agencije.

Članak 70.

(1) Fizičke osobe (građani) koje na dan stupanja na snagu ovoga Zakona pružaju
turističke usluge u nautičkom turizmu iz članka 2. stavka 1. Pravilnika o
turističkim uslugama u nautičkom turizmu koje može pružati građanin (»Narodne
novine«, br. 109/96.) i turističke usluge iz članka 64. Zakona o turističkoj
djelatnosti (»Narodne novine«, br. 8/96., 19/96., 76/98. i 76/99.) dužne su
uskladiti svoje poslovanje s odredbama ovoga Zakona u roku od 6 mjeseci od
stupanja na snagu ovoga Zakona.
(2) Fizičkoj osobi (građaninu) koja ne uskladi svoje poslovanje sukladno stavku
1. ovoga članka nadležni ured rješenjem će utvrditi prestanak važenja izdanog
rješenja o odobrenju za pružanje usluga.

Članak 71.

(1) Sa stručnim ispitom za voditelja poslovnice iz članka 23. ovoga Zakona
izjednačava se stručni ispit za voditelja poslovnice položen sukladno odredbama
Zakona o turističkoj djelatnosti (»Narodne novine«, br. 8/96., 19/96., 76/98. i
76/99.) i propisima donesenim na temelju toga Zakona.
(2) Do donošenja propisa iz članka 23. stavka 3. ovoga Zakona stručni ispit za
voditelja poslovnice polagat će se po dosadašnjim propisima.

Članak 72.

Fizičke osobe koje su do stupanja na snagu ovoga Zakona ishodile odobrenje za
pružanje usluga turističkog vodiča sukladno odredbama Zakona o turističkoj
djelatnosti (»Narodne novine«, br. 8/96., 19/96., 76/98. i 76/99.) nastavljaju s
pružanjem usluga turističkog vodiča.

Članak 73.

(1) Sa stručnim ispitom za turističkog vodiča iz članka 29. ovoga Zakona
izjednačava se stručni ispit za turističkog vodiča položen sukladno odredbama
Zakona o turističkoj djelatnosti (»Narodne novine«, br. 8/96., 19/96., 76/98. i
76/99.) i propisima donesenim na temelju toga Zakona.
(2) Do donošenja propisa iz članka 29. stavka 3. ovoga Zakona stručni ispit za
turističkog vodiča polagat će se po dosadašnjim propisima.

Članak 74.

(1) Fizičke osobe koje su do stupanja na snagu ovoga Zakona ishodile uvjerenje
putničke agencije o položenom ispitu za turističkog pratitelja sukladno
odredbama Zakona o turističkoj djelatnosti (»Narodne novine«, br. 8/96., 19/96.,
76/98. i 76/99.) nastavljaju s pružanjem usluga turističkog pratitelja.
(2) Do donošenja propisa iz članka 39. stavka 1. ovoga Zakona stručni ispit za
turističkog pratitelja polagat će se po dosadašnjim propisima.

Članak 75.

Ispitne komisije za polaganje stručnog ispita za voditelja poslovnice i stručnog
ispita za turističkog vodiča ustrojene rješenjem ministra na visokim učilištima
sukladno Zakonu o turističkoj djelatnosti (»Narodne novine«, br. 8/96., 19/96.,
76/98. i 76/99.) i propisima donesenim na temelju toga Zakona nastavljaju s
organizacijom i provođenjem stručnih ispita na temelju izdanih rješenja.

Članak 76.

Do stupanja na snagu Pravilnika iz članka 26. stavka 7. ovoga Zakona turističkom
cjelinom (lokalitetom) smatra se područje županije, odnosno područje Grada
Zagreba.

Članak 77.

Propise na osnovi ovlaštenja iz ovoga Zakona ministar će donijeti u roku od 60
dana od dana stupanja na snagu ovoga Zakona.

Članak 78.

Postupci započeti do stupanja na snagu ovoga Zakona dovršit će se po odredbama
ovoga Zakona.

Članak 79.

Do stupanja na snagu propisa iz članka 77. ovoga Zakona, ostaju na snazi propisi
koji su doneseni za izvršenje Zakona o turističkoj djelatnosti (»Narodne
novine«, br. 8/96., 19/96., 76/98. i 76/99.), osim u dijelu u kojem su u
suprotnosti s odredbama ovoga Zakona.

Članak 80.

Danom stupanja na snagu ovoga Zakona prestaje važiti Zakon o turističkoj
djelatnosti (»Narodne novine«, br. 8/96., 19/96., 76/98. i 76/99.) i odredbe
članka 58. stavka 5. Zakona o Državnom inspektoratu (»Narodne novine«, br.
76/99., 96/03., 151/03., 160/04., 174/04., 33/05., 48/05., 129/05. i 140/05.) u
dijelu koji se odnosi na provedbu inspekcijskog nadzora u području turističke
djelatnosti.

Članak 81.

Ovaj Zakon stupa na snagu 15. rujna 2007., osim odredaba članka 22. stavka 2.,
članka 26. stavka 4. i članka 37. stavka 3. koji stupaju na snagu na dan prijama
Republike Hrvatske u članstvo Europske unije.

Klasa: 334-01/06-01/02
Zagreb, 15. lipnja 2007.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 68/2007-2066
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)